'আনন্দবাজার পত্রিকা' তাদের প্রতিবেদনে দাবি করেছে, রবিবার দুপুরে কলকাতা থেকে বর্ধমানের দিকে যাচ্ছিলেন আবু আয়েশ মণ্ডল। দুপুর সওয়া একটার সময় তাঁর গাড়ি পৌঁছয় ডানকুনি টোল প্লাজায়। পদাধিকার বলে কয়েকজন ছাড় পান টোল পাওয়া থেকে। সেই তালিকায় পড়ছেন না আবু আয়েশ মণ্ডল। তাই তাঁর কাছে ৫০ টাকা টোল চান প্লাজার কর্মীরা। অভিযোগ, তখনই রেগে কাঁই হয়ে যান তিনি। গাড়ি থেকে নেমে পড়েন। পা থেকে জুতো খুলে কর্মীদের পেটাতে থাকেন। আর বলেন, "কাকে আটকাচ্ছিস জানিস? মমতা বন্দ্যোপাধ্যায় আমাকে এসে ছাড়িয়ে নিয়ে যাবে।" সঙ্গে অমুকের বাচ্চা, তমুকের বাচ্চা বলে গালাগালি চলে। কর্মীদের বাঁচাতে এসে মার খান টোল প্লাজার শিফট ইনচার্জ বিকাশ চৌধুরীও।